ประกันฝ่อน้ำท่วมทำสินไหมพุ่ง
ธุรกิจประกันหวั่นภัยธรรมชาติทำสินไหมพุ่ง เงินกองทุนลด เร่งซื้อประกันภัยต่อ
15 ก.ย. 2554

ธุรกิจประกันหวั่นภัยธรรมชาติทำสินไหมพุ่ง เงินกองทุนลด เร่งซื้อประกันภัยต่อ
นายปัญญ์ รอดลอยทุกข์ ประธานคณะกรรมการประกันภัยเบ็ดเตล็ด อุบัติเหตุและสุขภาพ สมาคมประกันวินาศภัย เปิดเผยว่า ภัยธรรมชาติ ช่วง 2-3 ปีนี้ มีผลกระทบต่อประกันภัยอย่างเห็นได้ชัดมาก ซึ่ง 6 เดือนแรกปีนี้ ธุรกิจประกันภัยไทยเสียหายเกือบหมื่นล้านบาท ยังไม่ทราบว่าช่วงที่เหลือของปีจะเป็นอย่างไร
สำหรับผลกระทบที่ตามมาคือ เงินกองทุนลดลง ความสามารถในการรับความเสี่ยงก็ลดลง ขณะที่แผ่นดินไหวในนิวซีแลนด์และน้ำท่วมที่ออสเตรเลีย เบี้ยประกันภัยต่อถูกปรับขึ้น 25%-100% ในช่วงการต่ออายุเมื่อเดือน ก.ค.ที่ผ่านมา
รวมถึงการเปลี่ยนแปลงของภูมิอากาศ ทำให้เกิดพายุหรืออากาศหนาวในพื้นที่ที่ไม่เคยเกิดขึ้นมาก่อน ทำให้เกิดความเสียหายแก่ทรัพย์สินและชีวิต ที่บริษัทประกันภัยให้ความคุ้มครอง 
“ทำให้ความเสี่ยงของบริษัทประกันภัยสูงขึ้น จึงต้องมองหาวิธีกระจายความเสี่ยงด้วยการซื้อประกันภัยต่อ และพิจารณารับประกันภัยภายใต้เงินกองทุนที่สามารถรองรับได้” นายปัญญ์ กล่าว
นางวรางค์ ไชยวรรณ รองกรรมการผู้จัดการใหญ่ บริษัท ไทยประกันชีวิต กล่าวว่า ภัยธรรมชาติทำให้บริษัทประกันชีวิตมีความเสี่ยงเพิ่มขึ้นเช่นกัน เพราะทำให้ชีวิตของประชาชนบาดเจ็บและล้มตายมากขึ้น หากต้องจ่ายสินไหมเท่าบริษัทประกันภัยของญี่ปุ่นที่จ่ายให้ผู้ประสบภัยสึนามิ ซึ่งบริษัทได้สอบถามความเสียหายจากบริษัทญี่ปุ่น 2 แห่ง กรณีสึนามิ พบว่าได้จ่ายกรณีลูกค้าเสียชีวิตบริษัทละ 7,000 ล้านบาท บริษัทอาจต้องจึงได้นำตัวเลขดังกล่าวมาคำนวณเปรียบเทียบหากต้องจ่ายให้กับประชาชนไทยที่มีประกันชีวิตถ้ามีภัยธรรมชาติในลักษณะใกล้เคียงกัน และทำการซื้อประกันภัยต่อเป็นครั้งแรก เพื่อลดความเสี่ยงจากภัยธรรมชาติที่จะเกิดขึ้น